Neskubėkime lipti ant ledo

Atėjus šaltajam metu laikui, vandens telkinius sukausto ledas, kurio tvirtumą su nekantrumu skuba išbandyti žiemos pramogų mėgėjai žvejai, o daugiausia vaikai. Taigi keletas patarimų, kaip išvengti nelaimės, o neretai ir tragedijos prieš lipant ant ledo.

Ledas laikomas tvirtu, jeigu jo storis yra ne mažiau kaip 7 cm. Toks ledas jau gali išlaikyti žmogų, o kad jis išlaikytų grupę žmonių, jo storis turi būti ne mažesnis kaip 12 cm. Tvirtas ledas visada turi mėlyną arba žalią atspalvį, o matinės baltos spalvos arba geltono atspalvio ledas yra netvirtas. Trapus, plonas ledas būna tose vietose, kur jame įšąla medžių šakos, lentos ir kiti daiktai, taip pat arti krūmų, medžių, nendrių. Netvirtas ledas susidaro ir tose vietose, kur įteka upeliukai, vanduo iš gamyklų ar yra šaltiniai.

Prieš lipdami ant ledo, apsidairykite, ar arti nėra praminto takelio, paliktų pėdų. Jeigu yra, eikite jomis, nes tai jau išbandytas kelias. Einant ledu, reikia turėti tvirtą lazdą ir ja tikrinti ledo stiprumą. Jeigu į ledą sudavus lazda ant ledo pasirodo vanduo, reikia kuo greičiau grįžti į krantą. Eiti reikia čiuožiant ir neatitraukiant kojų nuo ledo. Jeigu esate su slidėmis, tai atsisekite slidžių kojų tvirtinimus, kad, esant reikalui, jas greitai galima būtų nusimesti nuo kojų. Slidžių lazdas laikykite rankose, plaštakų neprakiškite pro kilpas, kad galėtumėte lazdas greitai numesti. Jeigu ledu eina grupė žmonių, reikia laikytis distancijos. Atstumas tarp žmonių turi būti ne mažesnis kaip 5 metrai. Einant ledu, reikia aplenkti vietas, kurios užneštos sniegu arba pripustytos pusnių, nes po sniegu ledas visada yra plonesnis. Ypač atsargiems reikia būti prie kranto, nes čia ledas silpnesnis ir jame gali būti įtrūkimų. Ledas labai pavojingas ir atodrėkių metu. Ant ledo ypač mėgsta žaisti vaikai, ir nepalikite jų be suaugusiųjų priežiūros.

Jei vis dėlto įlūžote, nepasiduokite panikai ir nepraraskite savitvardos. Lipkite ant ledo į tą pusę, iš kur atėjote, o ne plaukite pirmyn. Nesiblaškykite vandenyje ir visu kūno svoriu neužgulkite ant ledo krašto. Ant ledo užšliaužti reikia plačiai ištiesus rankas, kad padidėtų atramos plotas. Pasistenkite kaip galima daugiau krūtine užgulti ledą, o paskui atsargiai ant jo iškelti vieną koją ir po to kitą. Užšliaužus ant ledo, negalima tuojau pat stotis, o bandykite kuo toliau nusiridenti nuo eketės į tą pusę, iš kur atėjote, nes ten ledas tvirtesnis. Tik išlipus ant kranto, reikia bėgti, kad sušiltumėte ir kuo greičiau pasiekti šiltą vietą.

Jeigu pamatėte skęstantį žmogų, tuoj pat kvieskite pagalba skubios pagalbos telefonu 112 ir šaukite skęstančiajam, kad skubate į pagalbą. Gelbėjant reikia veikti greitai ir ryžtingai, nes žiemą vandenyje žmogus greitai sušąla, o permirkę rūbai neleidžia jam ilgai išsilaikyti vandens paviršiuje. Artintis prie eketės reikia labai atsargiai, būtų geriausia šliaužte ir plačiai ištiesus rankas. Jei yra galimybė, po savimi patieskite slides ar lentą ir šliaužkite ant jos. Prišliaužti prie pat eketės krašto negalima, nes ledas gali įlūžti, jeigu jūs mėginsite skęstančiajam paduoti ranką ir jį ištraukti. Ledas išlaiko žmogų tik už 3 – 4 m nuo eketės krašto, todėl skęstančiajam reikia ištiesti slidę, slidžių lazdą, lentą ar numesti virvę. Gelbėjimui galima panaudoti ir tvirtai surištus šalikus. Jeigu nelaimės vietoje yra keli gelbėtojai, jie gali paimti vienas kitą už kojų ir atsigulę ant ledo sudaryti grandinę iki eketės.

Ištraukus žmogų ant ledo, reikia su juo kuo toliau šliaužti nuo pavojingos vietos ir kaip galima kuo greičiau skendusįjį pristatyti į šiltą vietą ir duoti išgerti karštos arbatos, perrengti sausais drabužiais, suteikti pirmąją medicinos pagalbą.

Klaipėdos PGV Plungės PGT informacija